અમદાવાદમાં ગુજરાત બીજેપી દ્વારા ગઈ કાલે યોજાયેલી ‘અન્યાય હટાવો, ગુજરાત બચાવો’ મહારૅલીમાં ગુજરાતભરમાંથી ઊમટી પડેલા બીજેપીના કાર્યકરો-હોદ્દેદારોને સંબોધતાં કૉન્ગ્રેસની કેન્દ્ર સરકાર સામે આકરા પ્રહારો કરતાં નરેન્દ્ર મોદીએ કહ્યું હતું કે ‘ગુજરાત સરકારનો મંત્ર રહ્યો છે સૌનો સાથ, સૌનો વિકાસ. ગુજરાત સરકાર સૌને સાથે લઈને ચાલવા માગે છે. અમે જનભાગીદારીથી આગળ વધવા માગીએ છીએ. ગુજરાતની ધરતીએ અન્યાય સામે રણટંકાર કર્યો છે. ગુજરાતની તાકાતને ઓછી ન આંકશો. મહાત્મા ગાંધીની મક્કમતા અને સરદાર પટેલના લોખંડી મનોબળનું આ રાજ્ય છે. અમે કોઈને છેડતા નથી અને કોઈ અમને છેડે તો અમે તેમને છોડતા નથી. બધી તૈયારી સાથે અમે મેદાનમાં ઊતર્યા છીએ.’